**Anexa**

**la O.M.J. nr………**….

**Norme metodologice**

**privind elaborarea bugetului de venituri şi cheltuieli ale penitenciarelor - spital aflate în subordinea Administraţiei Naţionale a Penitenciarelor**

***Ca*pitolul I.**

**Norme cu caracter general**

Art. 1

Penitenciarele-spital sunt unități sanitare cu paturi, aflate în subordinea Administraţiei Naţionale a Penitenciarelor, ca unităţi cu personalitate juridică, care furnizează servicii medicale,finanţate integral din venituri proprii prin sistemul asigurărilor sociale de sănătate şi alte venituri proprii. Acestea pot primi şi sume de la bugetul de stat, în condiţiile legii.

Art. 2

Regulamentele de organizare şi funcţionare ale penitenciarelor - spital se aprobă prin decizie a directorului general al Administraţiei Naţionale a Penitenciarelor.

Art. 3

Penitenciarele - spital sunt conduse de un director care are calitatea de ordonator terţiar de credite, în condiţiile legii.

Art. 4

Responsabilităţile directorului penitenciarului – spital, ca ordonator terţiar de credite, sunt:

a) angajarea, lichidarea şi ordonanţarea cheltuielilor în limita bugetului aprobat numai pentru realizarea sarcinilor instituţiei pe care o conduce şi în condiţiile stabilite prin Ordinul ministrului finanţelor publice nr. 1.792/2002 pentru aprobarea Normelor metodologice privind angajarea, lichidarea, ordonanţarea şi plata cheltuielilor instituţiilor publice, precum şi organizarea, evidenţa şi raportarea angajamentelor bugetare şi legale, cu modificările şi completările ulterioare. Directorii penitenciarelor spital au obligaţia de a stabili prin decizie internă, concomitent cu actualizarea fișelor de post:

- persoanele cu atribuţii şi responsabilităţi în cadrul compartimentelor de specialitate pentru operaţiunile de angajare, lichidare şi ordonanţare;

- persoanele autorizate care efectuează plăţile, pe baza documentelor ordonanţate de către ordonatorul de credite;

- persoanele desemnate pentru exercitarea activităţii de control financiar preventiv propriu, după primirea avizului conform al ordonatorului principal de credite;

b) realizarea serviciilor medicale contractate cu Casa Asigurărilor de Sănătate a Apărării, Ordinii Publice, Siguranței Naționale și Autorității Judecătorești (denumită în continuare CASAOPSNAJ) și cu direcţia de sănătate publică judeţeană și a municipiului Bucureşti (denumite în continuare direcții de sănătate publică), precum şi a celor prevăzute în celelalte contracte;

c) îndeplinirea obligațiilor contractuale în desfășurarea activităților prevăzute în programele naționale de sănătate publică finanțate din bugetul Ministerului Sănătății;

d) asigurarea, în condiţiile legii, a drepturilor deţinuţilor și funcționarilor publici cu statut special;

e) realizarea veniturilor contractate cu CASAOPSNAJ şi cu direcţiile de sănătate publică, precum şi cu terţe persoane fizice şi juridice, în condiţiile legii;

f)obligaţia de a angaja cheltuieli în limita creditelor de angajament şi de a utiliza creditele bugetare numai în limita prevederilor şi destinaţiilor aprobate, pentru cheltuieli strict legate de activitatea instituţiilor publice respective şi cu respectarea dispoziţiilor legale;

g) asigurarea integrităţii patrimoniului aflat în administrarea instituţiei pe care o conduce;

h) organizarea şi ţinerea la zi a contabilităţii şi transmiterea la termen a situaţiilor financiare asupra situaţiei patrimoniului aflat în administrare şi a execuţiei bugetare, către ordonatorul de credite ierarhic superior;

i) organizarea sistemului de monitorizare a programului de achiziţii publice şi a programului de investiţii publice;

j) organizarea evidenţei programelor naţionale de sănătate şi realizarea indicatorilor aferenţi acestora;

k) organizarea şi ţinerea la zi a evidenţei patrimoniului, conform reglementărilor legale;

l) analizarea permanentă a execuţiei bugetului de venituri şi cheltuieli;

m) luarea de măsuri pentru dimensionarea şi repartizarea corectă şi în conformitate cu prevederile legale a cheltuielilor pe naturi şi îndeosebi a celor de personal, astfel încât să fie asigurată desfăşurarea în condiţii de normalitate a activităţii penitenciarului – spital;

n) verificarea realităţii şi exactităţii datelor din situaţiile lunare privind execuţia bugetului de venituri şi cheltuieli şi transmiterea acestora către organele abilitate, cu avizul ordonatorului secundar de credite la data, în formatul şi structura solicitate, potrivit prevederilor legale;

q) încheie, în condițiile legii, contracte de furnizare de servicii medicale/acte adiționale la aceste contracte, cu CASAOPSNAJ și cu direcția de sănătate publică.

**Capitolul II.**

**Structura, elaborarea, fundamentarea şi aprobarea bugetului de venituri şi cheltuieli**

**Secţiunea 1.**

**Structura bugetului de venituri şi cheltuieli**

Art. 5

Bugetul de venituri şi cheltuieli cuprinde veniturile estimate şi cheltuielile prognozate din cadrul unui an bugetar, necesare în vederea asigurării condiţiilor de desfăşurare normală a activităţii penitenciarelor - spital, de furnizare a serviciilor medicale contractate cu CASAOPSNAJ și cu direcțiile de sănătate publică, precum şi a altor servicii, în condiţiile legii. Veniturile şi cheltuielile se cuprind în macheta de buget din structura prevăzută în Clasificaţia indicatorilor privind finanţele publice, aprobată prin Ordinul ministrului finanţelor publice nr. 1.954/2005.

Art. 6

Bugetul de venituri şi cheltuieli al penitenciarului – spital se aprobă de ordonatorul de credite ierarhic superior şi se compune din următoarele anexe:

1. bugetul de venituri şi cheltuieli al penitenciarului - spital, conform modelului prevăzut în **anexa nr. 1;**

b) detalierea veniturilor şi cheltuielilor penitenciarului-spital pe tipuri de servicii medicale/programe naționale de sănătate, conform modelului prevăzut în **anexa nr. 2;**

c) situaţia privind numărul de posturi şi structura acestora, conform statului de organizare aprobat, al cărui model este prevăzut în **anexa nr. 3;**

c) fundamentarea cheltuielilor de personal, confrm prevederilor **anexei nr.4**

d) bugetul fondului de dezvoltare al penitenciarului - spital, conform modelelor prevăzute în **anexele nr. 5 a) şi 5 b).**

Art. 7

(1) Veniturile proprii ale penitenciarelor - spital se cuprind în buget conform machetei de buget privind clasificaţia funcțională, după cum urmează:

a) valoarea contractelor de furnizare de servicii medicale încheiate de penitenciarele-spital cu CASAOPSNAJ;

b) valoarea programelor naţionale de sănătate contractate cu CASAOPSNAJ și cu direcțiile de sănătate publică;

c) venituri din dobânzi;

d) venituri din concesiuni și închirieri;

e) venituri din valorificarea unor bunuri ale instituțiilor publice;

f) venituri din donații si sponsorizări;

g) alte venituri din prestări servicii și alte activități;

h) sumele acordate de la bugetul de stat pentru activități specifice, prevăzute de lege.

(2) Penitenciarele – spital pot primi cu titlu gratuit medicamente, prin programele naționale de sănătate sau, după caz, alte bunuri materiale.

Art. 8

Cheltuielile penitenciarelor - spital se evidenţiază în buget, conform machetei de buget pe structura clasificaţiei economice şi funcţionale corespunzător fiecărei surse de venit aprobată prin fila de buget.

Art. 9

Bugetul de venituri şi cheltuieli se elaborează în condiţii de echilibru financiar între venituri şi cheltuieli.

Art. 10

(1) Excedentul bugetului de venituri şi cheltuieli pentru fondurile provenite de la CASAOPSNAJ și direcțiile de sănătate publică se stabileşte ca diferenţă între totalul veniturilor şi totalul cheltuielilor. Bugetul penitenciarului - spital poate fi încheiat cu excedent sau cu excedent zero, când veniturile sunt egale cu cheltuielile. Excedentul anual rezultat din execuţia bugetului de venituri şi cheltuieli se reportează în anul următor cu aceeaşi destinaţie. În situaţia în care, penitenciarele - spital au rămas cu excedent de casă la finele anului precedent, pentru utilizarea acestuia în noul exerciţiu bugetar se procedează astfel:

a) veniturile şi cheltuielile pentru exerciţiul curent se măresc în limita excedentului înregistrat la finele anului precedent şi care se află sub formă de disponibilităţi în contul curent deschis la Trezoreria Statului; în această situaţie cheltuielile activităţii curente vor fi egale cu veniturile, iar excedentul de casă se va înregistra în buget ca venit la cap. 40 "Operaţiuni financiare", paragraful 15 "Sume utilizate din excedentul anului precedent pentru efectuarea de cheltuieli".

b) sumele rămase neutilizate la finele anului, cu excepția sumelor alocate de

la bugetul de stat și alte venituri proprii, se reporteaza în anul următor și se utilizează pentru cheltuieli curente și de capital.

Art. 11

Spitalele care derulează proiecte finanţate din fonduri externe nerambursabile (FEN) postaderare, în execuţie, vor detalia subdiviziunile pe subcapitole şi paragrafe la venituri şi, respectiv, pe articole şi alineate la cheltuieli, potrivit Clasificaţiei indicatorilor privind finanţele publice, aprobată prin Ordinul ministrului finanţelor publice nr. 1954/2005.

**Secţiunea a 2 - a.**

**Elaborarea, fundamentarea şi aprobarea bugetului de venituri şi cheltuieli**

Art. 12

În etapa de elaborare a bugetului de venituri şi cheltuieli, consiliul de conducere trebuie să analizeze resursele posibile, în vederea stabilirii veniturilor şi cheltuielile necesare, reflectate într-un proiect de buget fundamentat pe principalii indicatori fizici.

Art. 13

(1) Proiectul bugetului de venituri şi cheltuieli se elaborează de către consiliul de conducere pe baza propunerilor prezentate de conducătorii secţiilor şi compartimentelor din structura spitalului, precum și a medicilor din cabinetele medicale arondate, având în vedere:

a) estimarea veniturilor ce urmează a se realiza din activitatea de furnizare a serviciilor medicale, alte prestaţii şi activităţi;

b) cheltuielile necesare şi priorităţile stabilite pentru activitatea de acordare a asistenţei medicale şi alte activităţi;

c) realizarea echilibrului financiar între veniturile şi cheltuielile cuprinse în proiectul de buget.

(2) Propunerile prezentate sunt centralizate de către structura economică a penitenciarelor – spital, pe baza formularelor stabilite de Ministerul Finanţelor Publice.

Art. 14

Fundamentarea bugetului de venituri şi cheltuieli reprezintă un complex de analize şi decizii prin care directorul evaluează nivelul surselor de venituri şi perioada în care urmează să se încaseze, dimensionează categoriile de cheltuieli necesare, le prioritizează şi le prevede în strânsă corelare cu perioada de încasare a veniturilor.

Art. 15

Proiectul bugetului de venituri şi cheltuieli are la bază principiul specializării bugetare, potrivit căruia veniturile şi cheltuielile se înscriu pe surse de provenienţă şi pe categorii de cheltuieli, grupate după natura lor economică şi destinaţia acestora, potrivit clasificaţiei bugetare.

Art. 16

(1) Fundamentarea veniturilor penitenciarelor - spital se face pentru fiecare sursă de venit, prin indicatori care să conducă la stabilirea corectă a nivelului acestora.

(2) Analiza cuprinde situaţia veniturilor realizate în ultimii 3 ani.

Art. 17

La fundamentarea veniturilor se au în vedere aspectele care reglementează sursele de venituri şi condiţiile specifice fiecărei unităţi de furnizare a serviciilor medicale, după cum urmează:

a) la estimarea veniturilor din contractele încheiate cu CASAOPSNAJ și cu direcțiile de sănătate publică pentru furnizarea serviciilor medicale se iau în considerare:

- condiţiile de contractare prevăzute anual prin Contractul-cadru privind condiţiile acordării asistenţei medicale în cadrul sistemului de asigurări sociale de sănătate, normele de aplicare ale acestuia, precum şi celelalte reglementări în domeniu;

- numărul de servicii pe structură, estimat a se realiza şi finanţa;

- modalitatea de plată a serviciilor medicale (plata pe caz externat, plata pe servicii medicale, plata pe zi de spitalizare etc.);

- inflaţia prognozată;

- analiza valorii serviciilor în anul curent faţă de anul precedent şi identificarea cauzelor plusurilor şi minusurilor constatate;

- particularităţile asistenței medicale acordate deţinuţilor.

b) estimarea oricăror altor venituri:

- analiza comparativă a estimărilor din anul curent cu realizările din anul precedent.

Art.18.

(1) Tarifele aferente altor servicii/activităţi, precum serviciile medicale de specialitate clinice, medicină dentară, paraclinice (laborator și radiologie), ce se desfăşoară în afara prestărilor de servicii rezultate din contractele încheiate cu CASAOPSNAJ și cu direcțiile de sănătate publică, precum şi modul de utilizare pe destinaţii de cheltuieli se aprobă de directorul penitenciarului – spital.

(2) Nivelul tarifelor prevăzute la alin. (1) trebuie să fie cel puțin la nivelul tarifelor prevăzute în Normele Contractului Cadru.

Art. 19

Fundamentarea cheltuielilor se efectuează de consiliul de conducere împreună cu şefii de secţii şi compartimente, urmărindu-se în principal:

a) utilizarea eficientă a resurselor materiale şi băneşti pentru cheltuieli oportune şi strict necesare;

b) aprovizionarea cu materiale sanitare, medicamente pentru asigurarea tratamentului adecvat, în limita cerinţelor actelor medicale, evitându-se formarea de stocuri supradimensionate;

c) stabilirea la nivelul penitenciarului – spital de proceduri pentru actele medicale furnizate la nivelul secţiilor, stabilirea listelor proprii de medicamente, materiale sanitare şi reactivi, aprobate de consiliul medical;

d) stabilirea necesarului de lucrări de întreţinere pe bază de studii şi documentaţii tehnice în cadrul unor strategii de îmbunătăţire a calităţii actului medical;

e) evaluarea produselor din gestiuni şi eliberarea acestora în funcţie de cerinţele actelor medicale şi de respectarea scopului pentru care au fost achiziţionate;

f) întărirea controlului intern asupra consumurilor pe secţii şi compartimentele de specialitate specifice activităţii penitenciarelor – spital;

g) reducerea cheltuielilor ca urmare a externalizării unor servicii şi activităţi, potrivit prevederilor legale;

h) indicatorii fizici cu ajutorul cărora se poate aprecia efortul financiar, cum ar fi: număr de salariaţi, număr de cazuri externate, număr de paturi, număr de zile de spitalizare;

i) evoluţia cheltuielilor pe ultimii 3 ani, pe tipuri de servicii;

j) evaluarea cheltuielilor pe fiecare nivel de secţie şi/structuri de specialitate specifice activităţii penitenciarelor-spital şi a responsabilităţilor stabilite conducătorilor acestor structuri;

k) normele şi reglementările privind efectuarea cheltuielilor (alocaţii de hrană, salarii etc.);

l) eliminarea sau reducerea practicilor anterioare care au condus la cheltuieli neeconomicoase.

Art. 20

(1) Estimarea cheltuielilor necesită efectuarea calculelor pentru stabilirea necesarului de resurse umane, materiale şi de capital.

(2) La stabilirea principalelor niveluri de cheltuieli se au în vedere prevederile legale ce reglementează fiecare natură de cheltuieli, precum şi alte elemente de calcul, după cum urmează:

a) cheltuieli de personal:

- în domeniul politicii de personal şi al structurii organizatorice directorul stabileşte numărul de personal pe categorii şi locuri de muncă, propune structura organizatorică şi reorganizarea unităţii; la stabilirea numărului de posturi se are în vedere realizarea furnizării serviciilor medicale contractate, cu îmbunătăţirea calităţii la acordarea actului medical;

- calculul numărului de personal se face pe baza statului de organizare aprobat, prin evaluarea drepturilor de personal, în detaliu, pe structura clasificaţiei indicatorilor financiari, pentru întregul personal, pe baza organigramei unităţii, pe fiecare structură a penitenciarului – spital;

- estimarea necesarului de cheltuieli de personal pe surse de finanţare, în funcţie de ponderea activităţilor specifice prevăzute de legislaţia în vigoare;

- asigurarea drepturilor stabilite prin legislația în vigoare în beneficiul funcționarilor publici cu statut special, cum ar fi norma de hrană, norma de echipare, transportul la și de la locul de muncă, medicamente, decontarea cheltuielilor de transport în perioada concediului de odihnă sau, după caz, în beneficiul altor categorii de personal;

- numărul maxim de posturi, structura acestora şi cheltuielile cu salariile se aprobă ca anexe la bugetul de venituri şi cheltuieli al fiecărui penitenciar - spital, conform **anexelor 3 și 4**;

b) bunuri şi servicii:

Evaluarea cheltuielilor pentru bunuri şi servicii se fundamentează pe articol si alineat bugetar, avându-se în vedere:

- necesarul calculat pe baza propunerilor primite de la fiecare secţie/ compartiment, cabinetele medicale ale unităților arondate și de stocul la finele anului precedent;

- numarul de deținuți aflați în custodie;

- normele legale de hrană pe tipuri de secţii;

- necesarul de materiale sanitare, medicamente, reactivi, dezinfectanţi;

- necesarul fundamentat pentru cheltuieli de reparaţii curente;

- alte activităţi şi consumuri necesare;

c) cheltuielile de capital se estimează ţinându-se cont de propunerile justificate ale secţiilor şi compartimentelor, pe bază de documentaţii tehnice, în condiţiile legii.

d) Pentru „Transferuri privind contribuţiile de sănătate pentru persoanele care execută pedepse privative de libertate sau arest preventiv” se aplică formula:

**CASS persoane private de libertate = N/Z (2 x Sm) x 5,5%**

Unde:

CASS – contribuţii asigurări sociale de sănătate;

N – numărul total al zilelor calendaristice în care persoanele private de libertate s-au aflat în unitate într-o lună;

Z – numărul de zile calendaristice al lunii pentru care se calculează contribuţia;

Sm – salariu minim brut.

e) Proiecte cu Finanțare din Fonduri Externe Nerambursabile (FEN) Postaderare

Necesarul de fonduri se va stabili în funcţie de valoarea cotei de finanţare naţională, cotei de finanţare externă nerambursabilă şi a cotei de cheltuieli neeligibile prevăzute în acordurile/contractele de finanţare în derulare, respectiv acorduri/contracte de finanţare în curs de aprobare de către finaţatorul extern, perioada de derulare a acordurilor/contractelor de finanţare, si alte prevederi contractuale care fac referire la partea de finanţare.

Art. 21

De la bugetul de stat se asigura fonduri pentru activitățile specifice penitenciarelor spital, după cum urmează:

- drepturile salariale şi contribuţiile aferente pentru activităţile specifice ale personalului din sistemul administraţiei penitenciare, conform legislaţiei în vigoare;

- drepturile de hrană, echipament şi alte cheltuieli acordate în natură sau în echivalent, specifice pentru personalul din sistemul de apărare, ordine publică, siguranţă naţională, în condiţiile legii;

- bunuri si servicii necesare funcţionării instituţiei, prevăzute de legislaţia specifică în vigoare;

- transferuri privind contribuţii de sănătate pentru deţinuţi;

- proiecte finanţate din fonduri externe nerambursabile (FEN) postaderare;

- investiţii legate de construirea de noi spaţii, extinderi, supraetajări inclusiv pentru finalizarea celor aflate în execuţie;

- obiective de modernizare, transformare şi amenajare a construcţiilor existente şi expertizare, proiectare şi consolidare a clădirilor, inclusiv reparaţii capitale;

- dotarea cu aparatură medicală;

- alte dotări independente de natura cheltuielilor de capital, inclusiv dotări specifice pentru siguranţa detenţiei;

- contribuţia de asigurări sociale de sănătate pentru persoane aflate în concediu de creştere a copilului;

- cheltuielile necesare acordării ajutoarelor la trecerea în rezervă/încetarea raporturilor de serviciu/de muncă, ajutoarelor în caz de deces, despăgubirilor pentru cazurile de invaliditate sau deces şi indemnizaţiilor şi stimulentelor cuvenite potrivit legii;

- alte cheltuieli specifice de tipul ajutoarelor sociale în natură, acordate potrivit legislaţiei în vigoare.

Art. 22

În cazul în care penitenciarul-spital derulează programe naţionale de sănătate, calculul necesarului se face având în vedere prevederile cuprinse în normele de organizare şi finanţare a programelor naţionale de sănătate în vigoare la data fundamentării bugetului de venituri şi cheltuieli.

Art. 23

În cazul existenței unor obligații către furnizori la data întocmirii bugetului de venituri și cheltuieli, acestea vor fi evidențiate separat, întocmindu-se un grafic în care se va specifica data la care sunt programate la plată.

Art. 24

Bugetul de venituri şi cheltuieli se aprobă de ordonatorul de credite ierarhic superior şi va fi însoţit de o notă de fundamentare, care va cuprinde enumerarea surselor de venituri şi a sumelor corespunzătoare fiecărei surse de venit, precum şi măsurile preconizate de penitenciarul - spital pentru încadrarea cheltuielilor în prevederile bugetare de cheltuieli şi în nivelul veniturilor estimate a fi realizate,

Art. 25

Un exemplar al bugetului de venituri şi cheltuieli aprobat, în copie, se prezintă unităţii Trezoreriei Statului la care unitatea are conturile deschise.

**Capitolul III.**

**Negocierea contractului de furnizare de servicii medicale în relaţia cu CASAOPSNAJ**

Art. 26

Contractul de furnizare de servicii medicale se negociază de către directorul penitenciarului - spital cu conducerea casei de asigurări de sănătate, în condiţiile stabilite în contractul-cadru şi în normele de aplicare a acestuia.

Art. 27

Reprezentanţii Direcţiei Medicale din Administraţia Naţională a Penitenciarelor au rol de supraveghere în procesul de negociere, urmărind ca aceasta să se realizeze pe baza prevederilor legale.

Art. 28

În cazul refuzului uneia dintre părţi de a semna contractul de furnizare de servicii medicale, se constituie o comisie de mediere formată din reprezentanţi ai Ministerului Sănătăţii şi ai Casei Naţionale de Asigurări de Sănătate, care în termen de maximum 10 zile soluţionează divergenţele.

**Capitolul IV.**

**Execuţia bugetului de venituri şi cheltuieli**

Art. 29

Termenii de mai jos au următoarele semnificaţii:

a) execuţie bugetară - activitatea de încasare a veniturilor bugetare şi de efectuare a plăţii cheltuielilor aprobate prin buget;

b) execuţia de casă a bugetului - complex de operaţiuni care se referă la încasarea veniturilor şi plata cheltuielilor bugetare.

Art. 30

Veniturile unităţilor penitenciare - spital se înregistrează și se utilizează potrivit dispoziţiilor legale în vigoare.

Art. 31

(1) Sumele aprobate, la partea de cheltuieli, sub forma creditelor de angajament şi creditelor bugetare, în cadrul cărora se angajează, se ordonanţează şi se efectuează plăţi, reprezintă limite maxime care nu pot fi depăşite.

(2) Angajarea cheltuielilor din buget se face numai în limita creditelor de angajament şi în scopurile pentru care au fost aprobate.

Art. 32

Cheltuielile înscrise în bugetul de venituri şi cheltuieli au destinaţie precisă şi limitată şi nu pot fi efectuate dacă nu au temei legal.

Art. 33

Documentele privind angajarea, lichidarea şi ordonanţarea pentru propunerile privind cheltuielile curente şi de capital se semnează de către persoanele cu atribuţii şi responsabilități în acest sens, stabilite prin decizia directorului penitenciarului-spital.

Art. 34

Angajarea, lichidarea, ordonanţarea şi plata cheltuielilor se efectuează pe parcursul exerciţiului financiar, în limita disponibilului de prevederi la cheltuieli, pe subdiviziunile clasificaţiei bugetare la care se încadrează plata respectivă, şi a disponibilului din cont, în conformitate cu prevederile legale în vigoare.

Art. 35

Sumele rămase neutilizate la finele anului, cu excepţia sumelor alocate de la bugetul de stat, se reportează în anul următor şi se utilizează pentru cheltuieli curente si de capital.

Art. 36

(1) Sumele care se decontează în luna ianuarie, aferente serviciilor medicale prestate în luna decembrie în baza contractelor încheiate cu CASAOPSNAJ/direcțiile de sănătate publică, inclusiv regularizările aferente anului precedent, se includ în bugetul de venituri şi cheltuieli şi reprezintă venituri ale anului curent.

(2) Sumele reprezentând drepturile de personal aferente lunii decembrie a anului curent se înregistrează pe cheltuiala acestui an.

Art. 37

Execuţia bugetului de venituri şi cheltuieli se derulează prin conturile deschise la unităţile teritoriale ale Trezoreriei Statului pe seama unităţii, iar operaţiunile respective sunt înregistrate în contabilitatea proprie, potrivit normelor şi procedurilor aprobate pentru instituţiile publice.

Art. 38

Operațiunile efectuate și evidențiate în conturile deschise la unitățile teritoriale ale Trezoreriei Statului se înregistrează în mod cronologic și sistematic în contabilitatea proprie a penitenciarului spital,care se împart în conturi de venituri și cheltuieli. Penitenciarele-spital utilizează următoarele conturi:

1. **DISPONIBIL**

- **560.01.01 "Disponibil curent al instituţiilor publice finanţate integral din venituri proprii":**

* **560.01.01 F33.21.00** Venituri din contractele incheiate cu casele de

asigurari sociale de sanatate

* **560.01.01 F33.30.00** Venituri din contractele incheiate cu directiile de sanatate publica din sume alocate de la bugetul de stat
* **560.01.01 F33.31.00** Venituri din contractele incheiate cu directiile de sanatate publica din sume alocate din veniturile proprii ale Ministerului Sanatatii
* **560.01.01 F33.08.00** Venituri din prestari de servicii
* **560.01.01 F33.50.00** Alte venituri din prestari de servicii si alte activitati
* **560.01.01 F31.03.00** Alte venituri din dobanzi
* **560.01.01 F30.05.30** Alte venituri din concesiuni si inchirieri de catre institutiile publice
* **560.01.01 F37.01.00** Donatii si sponsorizari
* **560.01.01 F42.11.00** Subventii de la bugetul de stat pentru spitale
* **560.01.01 F43.09.00** Subventii pentru institutii publice

- **560.03.00 "Rezultatul execuției bugetare din anii precedenți":**

* **560.03.00 F40.15.03** Sume utilizate din excedentul anului precedent pentru efectuarea de cheltuieli

1. **VENITURI**

- **750.00.00 " Venituri din proprietate":**

* **750.00.00.01 F30.05.30** Alte venituri din concesiuni si inchirieri de catre institutiile publice

- **751.01.0 " Venituri din prestări de servicii și alte activități":**

* **751.01.00.01 F33.21.00** Venituri din contractele incheiate cu casele de asigurari sociale de sanatate
* **751.01.00.01 F33.31.00** Venituri din contractele incheiate cu directiile de sanatate publica din sume alocate din veniturile proprii ale Ministerului Sanatatii

* **751.01.00.01 F33.30.00** Venituri din contractele incheiate cu directiile de sanatate publica din sume alocate de la bugetul de stat
* **751.01.00.01 F33.08.00** Venituri din prestari de servicii
* **751.01.00.01 F33.50.00** Alte venituri din prestari de servicii si alte activitati

- **766.00.00 " Venituri din dobânzi":**

* **766.00.00 F31.03.00** Alte venituri din dobanzi

**- 779.00.00 " Venituri , bunuri și servici primite cu titlu gratuit":**

- **751.05.00 "Transferuri voluntare,altele decât subvențiile(donații și sponsorizări)":**

* **751.05.00 F37.01.00 Donatii si sponsorizari**

- **791.00.00 " Venituri din valorificare unor bunuri ale statului":**

**- 772.01.00 " Subvenții de la bugetul de stat":**

* **772.01.00 F42.11.00** Subventii de la bugetul de stat pentru spitale

**- 772.02.00 " Subvenții de la alte bugete":**

* **772.02.00 F43.09.00** Subventii pentru institutii publice

1. **CHELTUIELI**

Conturile de cheltuieli utilizate de penitenciarele spital sunt cele utilizate de sistemul administrației penitenciare și aprobate prin Ordinul ministrului finanțelor publice nr. 2021/2013 pentru modificarea și completarea Normelor metodologice privind organizarea și conducerea contabilității instituțiilor publice, Planul de conturi pentru instituțiile publice și instrucțiunile de aplicare a acestuia, aprobate prin Ordinul ministrului finanțelor publice nr. 1917/2005.

Art. 39

(1) În conformitate cu pct. 5 din normele metodologice aprobate prin Ordinul ministrului finanţelor publice nr. 1792/2002 pentru aprobarea Normelor metodologice privind angajarea, lichidarea, ordonanţarea şi plata cheltuielilor instituţiilor publice, precum şi organizarea, evidenţa şi raportarea angajamentelor bugetare şi legale, cu modificările și completările ulterioare, directorii penitenciarelor-spital, în baza atribuţiilor pe care le îndeplinesc ca ordonatori terţiari de credite, au obligaţia organizării evidenţei creditelor bugetare aprobate, a angajamentelor bugetare şi legale, folosindu-se în acest scop conturile în afara bilanţului:

- contul 806 00 00 "Credite bugetare aprobate";

- contul 806 60 00 "Angajamente bugetare";

- contul 806 70 00 "Angajamente legale".

- contul 807 10 00 "Credite de angajament aprobate".

- contul 807 20 00 " Credite de angajament angajate ".

(2) Conturile menţionate mai sus se desfăşoară în evidenţa analitică conform reglementărilor în vigoare, pentru activitatea realizată din venituri proprii şi pentru cheltuielile efectuate din sumele primite din alocaţii cu destinaţie specială, pe capitole şi, în cadrul acestora, pe titluri, articole şi alineate. Pentru cheltuielile din bugetul de stat conturile respective se desfăşoară pe fiecare acţiune şi program, pe titluri, articole şi alineate.

Art. 40

Directorii penitenciarelor-spital au obligaţia de a analiza şi raporta lunar, trimestrial şi anual execuţia bugetului de venituri şi cheltuieli, ordonatorului de credite ierarhic superior, precum și către CASAOPSNAJ și respectiv către direcțiile de sănătate publică cu care se afla în contract.

**Capitolul** **V.**

**Fondul de dezvoltare a spitalului**

Art. 41

Fondul de dezvoltare al penitenciarului - spital se utilizează pentru dotarea unităţii şi se constituie din următoarele surse:

a) sponsorizări cu destinaţia "dezvoltare";

b) o cotă de 20% din excedentul bugetului de venituri şi cheltuieli înregistrat la finele exerciţiului financiar, numai dacă spitalul nu are obligaţii restante la data repartizării excedentului şi sunt acoperite toate angajamentele legale rămase neachitate la finele anului precedent;

c) cotă-parte de până la 5% din amortizarea calculată lunar pentru activele fixe, exclusiv clădirile, şi preliminată pe an, potrivit anexei nr. 5 a, cu condiţia păstrării echilibrului financiar. Calculul sumei constituite din amortizare se efectuează în baza datelor din Nota de calcul privind modul de constituire a cotei-părţi din amortizarea activelor fixe, cuprinsă în Fondul de dezvoltare al penitenciarului - spital, potrivit anexei nr. 4b). Suma calculată se reţine din excedentul anului precedent;

d) sume rezultate din închirieri, în condițiile legii;

e) sume rezultate din valorificarea bunurilor disponibile, precum și din cele casate cu respectarea dispozițiilor legale în vigoare.

Art. 42

Evidenţa cheltuielilor din Fondul de dezvoltare al penitenciarului-spital se face pe subdiviziunile Titlului "Cheltuieli de capital" al Clasificaţiei indicatorilor privind finanţele publice, aprobată prin O.M.F.P. nr. 1.954/2005.

Art. 43

Sumele neutilizate la finele anului din Fondul de dezvoltare al penitenciarului - spital se reportează în anul următor cu aceeaşi destinaţie.

Art. 44

Soldul contului de disponibil pentru Fondul de dezvoltare al penitenciarului - spital se virează în contul de excedent deschis la unităţile Trezoreriei Statului.

**Capitolul VI.**

**Dispoziţii finale**

Art. 45

(1) Serviciile medicale realizate de penitenciarele-spital peste valoarea contractată se facturează distinct, în condiţiile suplimentării, prin act adiţional, a valorii contactului încheiat cu CASAOPSNAJ.

(2) Orice modificări în volumul şi structura bugetului de venituri şi cheltuieli, se fac cu respectarea reglementarilor legale în vigoare.

Art. 46

1. Cabinetele medicale din unităţile arondate penitenciarelor spital pot beneficia din veniturile încasate și gestionate de penitenciarele-spital, aferente contractelor de medicină de familie, medicină dentară și alte specialități, pentru achiziţia de bunuri şi servicii, conform prevederilor legale în vigoare.
2. Modalitatea de utilizare a fondurilor cu aceasta destinaţie se va stabili prin decizie aprobată de directorul general al Administraţiei Naţionale a Penitenciarelor.

Art. 47

Anexele 1, 2, 3, 4, 5a) și 5b) fac parte integrantă din prezentele Norme.